
1. CADRUL EUROPEAN


Având în vedere Tratatul de instituire a Comunităţii Europene, în special art. 40, 47 alin. (1) şi (2) prima şi a treia teză şi art. 55, Parlamentul European şi Consiliul au adoptat Directiva 2005/36/CE din 7 septembrie 2005 privind recunoaşterea calificărilor profesionale
.

Anterior, după Consiliul European de la Lisabona din 23 - 24 martie 2000, Comisia a adoptat o comunicare privind „O strategie pentru piaţa internă a serviciilor”, al cărei obiectiv a fost acela ca libertatea de a presta servicii în cadrul Comunităţii să se exercite la fel de simplu ca în cadrul unui stat membru. Ca urmare a comunicării Comisiei intitulate „Noi pieţe europene ale muncii deschise şi accesibile tuturor”, Consiliul European de la Stockholm din 23 - 24 martie 2001 a mandatat Comisia să prezinte Consiliului European din primăvara anului 2002 propuneri speciale pentru un regim mai uniform, mai transparent şi mai flexibil de recunoaştere a calificărilor. 


Astfel, s-a statuat că garanţia, conferită de Directiva 2005/36/CE persoanelor care şi-au obţinut calificările profesionale într-un stat membru, de acces la aceeaşi profesie şi de exercitare a aceleiaşi profesii într-un alt stat membru, cu aceleaşi drepturi ca şi resortisanţii respectivului stat membru, nu aduce atingere respectării de către profesionistul migrant a unor eventuale condiţii de exercitare nediscriminatorii, impuse de statul membru în cauză, cu condiţia ca respectivele condiţii să fie justificate în mod obiectiv şi proporţionale. 


Promovarea prestării de servicii trebuie asigurată în contextul strictei respectări a sănătăţii şi siguranţei publice, precum şi a protecţiei consumatorilor. Din acest motiv, au fost adoptate dispoziţii speciale pentru profesiile reglementate, cu implicaţii în ceea ce priveşte sănătatea sau siguranţa publică, care constau în prestarea, temporar sau ocazional, a unor servicii transfrontaliere. 


În cazul profesiilor reglementate de sistemul general de recunoaştere a titlurilor de calificare, statele membre trebuie să îşi menţină dreptul de a stabili nivelul minim de calificare necesar pentru a garanta calitatea serviciilor prestate pe teritoriul lor. Cu toate acestea, în temeiul art. 10, 39 şi 43 din tratat, nu trebuie să poată impune unui resortisant al unui stat membru să obţină calificări, pe care le stabilesc în general numai în raport cu diplomele eliberate în cadrul sistemului naţional de învăţământ, în cazul în care persoana în cauză a obţinut deja toate sau o parte din aceste calificări într-un alt stat membru. În consecinţă, este necesar să se prevadă că orice stat membru-gazdă în care este reglementată o profesie să aibă obligaţia de a lua în considerare calificările obţinute într-un alt stat membru şi de a verifica dacă acestea corespund celor pe care le solicită. Cu toate acestea, sistemul general nu împiedică un stat membru să impună unei persoane care exercită o profesie în respectivul stat membru cerinţe speciale motivate de punerea în aplicare a normelor profesionale justificate de interesul general. Acestea se referă, de exemplu, la organizarea profesiei, la standardele profesionale, inclusiv deontologice, la control şi responsabilitate. 

Pentru a favoriza libera circulaţie a profesioniştilor, asigurând totodată un nivel adecvat de calificare, diverse asociaţii şi organizaţii profesionale sau statele membre trebuie să poată propune platforme comune la nivel european. Directiva 2005/36/CE a ţinut cont de aceste iniţiative, în anumite condiţii, respectând competenţa statelor membre de a stabili calificările necesare pentru exercitarea unor profesii pe teritoriul lor şi conţinutul şi organizarea sistemelor lor de educaţie şi de formare profesională, precum şi dreptul comunitar, în special a dreptului comunitar privind concurenta, şi promovând totodată, în acest context, un caracter mai automat de recunoaştere în cadrul sistemului general. O platformă comună reprezintă un ansamblu de criterii care permit compensarea la maxim a diferenţelor importante identificate între cerinţele de formare profesională în cel puţin două treimi din statele membre, inclusiv în toate statele membre care reglementează respectiva profesie. Aceste criterii pot cuprinde, de exemplu, cerinţe precum o formare profesională suplimentară, o perioadă de adaptare sub forma unui stagiu, o probă de aptitudini, un nivel minim prevăzut de practică profesională sau o combinaţie între acestea. 


Potrivit prevederilor art. 11 al Directivei 2005/36/CE, calificările profesionale se grupează în funcţie de următoarele niveluri: 


(a) atestat de competenţă eliberat de o autoritate competentă din statul membru de origine, desemnată în temeiul actelor cu putere de lege şi al actelor administrative din respectivul stat membru, pe baza: 



(i) fie a unei formări profesionale care nu face obiectul unui certificat sau al unei diplome sau a unui examen special fără formare prealabilă sau a exercitării cu normă întreagă a profesiei într-un stat membru pe o perioadă de trei ani consecutivi sau pe o perioadă echivalentă cu o fracţiune de normă în decursul ultimilor 10 ani; 



(ii) fie a unei formări generale la nivel de învăţământ secundar sau liceal, care atestă că titularul posedă cunoştinţe generale; 


(b) certificat care atestă încheierea unui ciclu de studii liceale: 



(i) fie general, completat de un ciclu de studii sau de formare profesională, altele decât cele prevăzute la litera c, şi/sau de stagiul sau practica profesională necesare în plus faţă de respectivul ciclu de studii; 



(ii) fie tehnic sau profesional, completat, după caz, de un ciclu de studii sau de formare profesională, astfel cum se prevede la punctul (i), şi/sau de stagiul sau practica profesională necesare în plus faţă de respectivul ciclu de studii; 


(c) diplomă care atestă: 



(i) fie o formare la nivel de învăţământ postliceal cu o durată minimă de un an sau cu o durată echivalentă cu frecvenţă parţială, ale căror condiţii de admitere includ, în general, absolvirea ciclului de studii liceale necesare pentru a avea acces la învăţământul universitar sau superior sau absolvirea unei formări de nivel liceal echivalent, precum şi formarea profesională eventual necesară în plus faţă de respectivul ciclu de studii postliceale; 



(ii) fie, în cazul unei profesii reglementate, o formare cu structură specială, echivalentă cu nivelul de formare menţionat la punctul (i), care conferă un nivel profesional comparabil şi care pregăteşte pentru un nivel comparabil de responsabilităţi şi funcţii. 

(d) diplomă care atestă o formare la nivel de învăţământ postliceal cu o durată de cel puţin trei ani şi cel mult patru ani sau cu o durată echivalentă cu frecvenţă parţială, în cadrul unei universităţi sau al unei instituţii de învăţământ superior sau în cadrul altei instituţii cu acelaşi nivel de formare, precum şi formarea profesională eventual necesară în plus faţă de respectivul ciclu de studii postliceale; 


(e) diplomă care atestă că titularul a absolvit un ciclu de studii postliceale cu o durată de cel puţin patru ani sau cu o durată echivalentă cu frecvenţă parţială, în cadrul unei universităţi sau al unei instituţii de învăţământ superior sau în cadrul altei instituţii la nivel echivalent şi, după caz, care a absolvit formarea profesională necesară în plus faţă de respectivul ciclu de studii postliceale.


O profesie exercitată de membrii unei asociaţii sau ai unei organizaţii menţionate la anexa I din Directiva 2005/36/CE este considerată profesie reglementată. 


Asociaţiile sau organizaţiile menţionate au ca obiect, în special, promovarea şi menţinerea unui nivel ridicat în domeniul profesional în cauză. În acest scop, beneficiază de o recunoaştere sub o anumită formă din partea unui stat membru şi eliberează membrilor lor un titlu de calificare, asigură respectarea deontologiei pe care o stabilesc şi le conferă dreptul de a utiliza un titlu, o abreviere sau un statut corespunzător titlului de calificare respectiv. 


De fiecare dată când recunoaşte o asociaţie sau o organizaţie menţionată la primul paragraf, statul membru informează în acest sens Comisia, care publică o comunicare adecvată în Jurnalul Oficial al Uniunii Europene. 


Se consideră titlu de calificare orice titlu de calificare eliberat într-o tară terţă de îndată ce titularul său are o experienţă profesională în profesia în cauză de trei ani pe teritoriul statului membru care a recunoscut respectivul titlu de calificare în conformitate cu art. 2 alin. 2, certificată de respectivul stat membru. 


Grupa 40 - construcţii din anexa Directivei 2005/36/CE cuprinde clasa 403 - lucrări de instalaţii, unde sunt încadrate persoanele care-şi desfăşoară activitatea în domeniul construcţiei şi exploatării sistemelor de încălzire şi ventilaţie. 

Directiva 2005/36/CE nu dă dreptul persoanelor fizice care deţin calificări profesionale recunoscute în temeiul prezentei directive, de a folosi o astfel de recunoaştere pentru a obţine în statul membru de care aparţine drepturi diferite de cele conferite de calificările profesionale obţinute în acest stat membru, cu excepţia cazului în care fac dovada că au obţinut calificări profesionale suplimentare în statul membru gazdă
.

Conform clasificării statistice a activităţilor economice în Comunitatea Europeană
, elaborată de Eurostat, activitatea analizată se regăseşte astfel:

- 23.32 - fabricarea cărămizilor, ţiglelor şi altor produse pentru construcţii, din argila arsă;


- fabricarea de cărămizi ceramice, ţigle, oale de fum, conducte, etc.


- 43.99 - alte lucrări speciale de construcţii; 



- plite şi cuptoare industriale. 


- 81.22 - alte activităţi de construcţii şi de curăţare industrială



- persoane specializate în activităţi de curăţare a coşurilor, şemineelor, sobelor, furnalelor, incineratoarelor, boilerelor, sistemelor de ventilaţie şi altele asemenea.


2. Statele membre 
	Stat


	Cadrul legal/clasificarea pe meserii

	Austria
	Sectorul de profil este împărţit în trei subsectoare: 

· curăţare generală; 

· curăţarea coşurilor de evacuare; 

· dezinfecţie şi dezinsecţie.

Potrivit prevederilor Legii privind tehnologiile energetice şi pentru un aer curat (2002) şi a Legii care reglementează vânzarea, construcţia şi exploatarea sistemelor de încălzire, alte instalaţii de gaz şi facilităţile de depozitare a substanţelor inflamabile
, persoanele care exercită profesia de coşar trebuie să fie autorizate.

Potrivit art. 35, serviciul respectiv se execută contra unei taxe stabilită prin lege
, fiind realizată în urma unei programări realizate de societăţile de profil. Numărul de inspecţii este stabilit în conformitate cu prevederile unui regulament, fiind cuprins între 2 şi 3/an, în funcţie de tipul construcţiei. 

În situaţia în care persoana care desfăşoară inspecţia constată defecte la instalaţia de încălzire/evacuare este obligat să încerce să le rezolve, iar dacă acest lucru nu poate fi executat, trebuie să anunţe în scris organul de control. 

Societăţile care desfăşoară lucrări de inspecţie şi curăţare a instalaţiilor de încălzire/evacuare a fumului pot subcontracta lucrările respective, dar sunt responsabile pentru calitatea lucrărilor. Lucrările trebuie să fie efectuate astfel pentru a se evita contaminarea sau deteriorarea proprietăţilor din jur.

Evidenţele lucrărilor trebuie păstrate 5 ani de la data efectuării lor. Persoana autorizată poate elibera la cerere copii ale înregistrărilor acestor lucrări. 

Preţurile pentru verificarea sistemelor de evacuare ale şemineelor cu combustibili gazoşi, în funcţie de cantitatea de căldură instalată totală, sunt după cum urmează:

- între 10 kW şi 15 kW, cuptoare unice - 6,30 euro;

- între 15 kW şi 50 kW - 7,15 euro;

- între 50 kW şi 120 kW - 9,75 euro;

- între 120 kW şi 300 kW - 12,45 euro;

- între 300 kW şi 1000 kW - 17,20 euro;

- peste 1.000 kW - 31,45 euro.

Pentru sistemele instalate în fabrici, spitale, case de îngrijire medicală, şcoli-internat, etc., preţurile sunt:

- cuptoare unice de până la 15 kW - 7,50 euro;
- cuptoare unice cuprinse între 15 kW şi 50 kW - 7,85 euro.

În cazul în care sunt conectate mai multe cuptoare, preţul creşte cu 2,45 euro/buc.

În cazul verificărilor realizate la sistemele de evacuare ale şemineelor cu combustibili solizi sau lichizi, preţurile sunt următoarele:

- o verificare - 14,10 euro; 

- două verificări - 10,05 euro; 

- trei verificări - 8,70 euro; 

- patru verificări - 8,00 euro; 

- cinci verificări - 7,60 euro; 

- şase verificări - 7,35 euro.

Organizaţiile federale care coordonează activitatea în domeniul întreţinerii coşurilor de evacuare a gazelor de ardere sunt:

- Organizaţia federală pentru activitatea de curăţare a hornurilor (Bundesinnung des Rauchfangkehrer, BIR); 
- Organizaţia federală pentru comerţ cu produse chimice (Bundesinnung der Chemischen Gewerbe, BIC) care cuprinde toate domeniile de dezinfectare, dezinsecţii şi curăţare.

Ambele structuri fac parte din Camera austriacă pentru Afaceri (Wirkschaftskammer Österreich, WKÖ). 
 

	Belgia
	Nomenclatorul NACE-BEL include următoarele activităţi: curăţarea interioară a clădirilor de toate tipurile; curăţarea geamurilor; curăţarea coşurilor de fum; curăţarea şemineelor, a cuptoarelor, a cazanelor şi incineratoarelor, a puţurilor de ventilaţie; a dispozitivelor pentru înlăturarea fumului; curăţarea maşinilor industriale; curăţarea sticlelor; dezinsecţia; curăţarea interioară a cisternelor rutiere şi maritime; curăţarea trenurilor, a autobuzelor, avioanelor, navelor etc. 

În privinţa relaţiilor industriale, sectorul este delimitat după cum urmează:  
- curăţare clasică; 
- curăţarea mediului înconjurător (prelucrarea deşeurilor);
- curăţarea coşurilor de fum; 
- curăţenie industrială; 
- dezinfectare
.



	Danemarca
	Nomenclatorul serviciilor daneze include următoarele activităţi: 

· curăţare obişnuită;

· curăţare specializată (curăţarea instalaţiilor nucleare şi chimice); 

· curăţarea ferestrelor; 

· curăţarea coşurilor de fum; 

· activităţi de dezinfecţie.



	Finlanda
	Sectorul de curăţenie industrială în Finlanda corespunde clasificării CAEN, cod 81.

Potrivit Regulamentului Ministerului de Interne privind curăţarea coşurilor (2005), care completează Legea privind operaţiunile de salvare nr. 468/2003
, coşurile instalaţiilor care utilizează combustibil solid sau lichid trebuie să fie curăţate anual. Excepţie fac coşurile sobelor/şemineelor care utilizează combustibil gazos, care trebuie verificate la intervale mai mari. 

Activitatea de curăţare trebuie să se finalizeze cu întocmirea unui certificat, care trebuie să conţină următoarele informaţii: persoana care a lucrat, operaţiunile desfăşurate, defectele/deficienţele constatate, lucrările suplimentare efectuate.

Principalele sarcini ale persoanelor care desfăşoară astfel de activităţi sunt:

- verificarea coşurilor de fum ale şemineelor;

- curăţarea/măturarea;

- inspecţia şi întreţinerea
. 

În plus, trebuie să se aibă în vedere aspectele de securitate privind incendiile. 

La acestea se adaugă:

- curăţarea cazanelor; 

- măsurători pentru studierea eficienţei cazanelor; 

- testarea scurgerilor de fum; 

- lucrări de instalare şi reparare;

- inspectarea sistemului de ventilaţie;

- alte servicii profesionale, consiliere şi îndrumare privind sistemele de încălzire şi ventilaţie.

Învăţământul profesional al acestei categorii este format din opt perioade de formare de bază. Perioada cursurilor durează circa 40 de zile (aproximativ 300 de ore), acestea fiind organizate de asociaţiile profesionale.

Primele două perioade cuprind elementele de bază şi regulile specifice privind cazanele de încălzire: construcţia, operarea, curăţarea, analiza de fum şi utilizarea economică a energiei. A treia secţiune se concentrează pe probleme privind securitatea imobiliară. Sistemele de climatizare şi ventilare sunt studiate în perioadele IV şi V, iar al şaselea curs se concentrează pe practică. Ultimele două perioade sunt dedicate problemelor de ocupare a forţei de muncă şi de management al întreprinderii.

Calificarea în funcţie se obţine în baza unui examen profesional, în urma căruia se obţine un atestat recunoscut de ministerul de resort.


	Franţa
	În conformitate cu Nomenclatorul francez al activităţilor
, codul 6 reprezintă activităţile de curăţenie de toate tipurile: pentru instalaţiile folosite, vehiculele de transport public, întreţinere şi curăţire specifică de specialitate, coşuri de fum, dezinsecţii, deparazitări, etc.

Grupa 66 este reprezentată de muncitorii necalificaţi, iar 68 de către persoanele care lucrează în domeniul produselor artizanale, finisaje, instalarea de echipamente şi dispozitive diverse. În această ultimă clasă sunt cuprinşi instalatorii, tâmplarii, cei care asigură întreţinerea dispozitivelor, mai puţin cele industriale, tapiţerii, coşarii, tehnicienii de centrale termice, etc. 

Cadrul general de reglementare pentru desfăşurarea acestei activităţi se regăseşte în Regulamentul Sanitar Departamental (art. 31), dar normele specifice sunt adoptate de fiecare consiliu local în parte. În toate cazurile, regulamentele impun ca această activitate să fie realizată de un coşar profesionist care, la finalizarea lucrărilor, să emită un certificat de garanţie. Coşarul profesionist este înregistrat la structura naţională/locală de calificare a forţei de muncă
.



	Germania
	În conformitate cu clasificarea europeană a profesiilor şi meseriilor, "curăţenia industrială" acoperă şase domenii: serviciul de dezinfecţie şi exterminare, serviciul de spălarea a ferestrelor, servicii tradiţionale de curăţenie, servicii de curăţenie, servicii specializate de curăţare a cuptoarelor şi a coşurilor de fum, precum şi alte servicii de curăţenie. 

Germania a intrat sub controlul Comisiei Europene în anul 2003 pentru că restricţiona accesul liber la piaţa serviciilor de curăţare a coşurilor instalaţiilor de încălzire pentru furnizorii non-germani. Pentru a satisface cerinţele Comisiei, Germania a modificat Legea privind activitatea coşarilor, noua formă intrând în vigoare de la 1 ianuarie 2013. 

 În ceea ce priveşte profesiile meşteşugăreşti, inclusiv cea de coşar, Directiva 2005/36/CE a fost transpusă în dreptul german prin Regulamentul Meseriilor (UE/EWR-Handwerksverordnung) din 20 decembrie 2007
. Cu toate acestea, Germania dispune de un registru al coşarilor deţinut de BAFA (Oficiul Federal de Economie şi de Control al Exporturilor), Comisia subliniind faptul că Directiva 2005/36/CE nu conţine dispoziţii privind înfiinţarea unor astfel de registre.

Persoanele specializate pentru meseria de coşar pot să-şi desfăşoare activitatea în următoarele domenii:

- inspecţia şi curăţarea hornurilor de orice tip şi pentru orice fel de combustibil
; 

- inspecţii cu camere video; 

- şeminee şi cuptoare termice casnice sau industriale; 

- piese de schimb;

- coşuri de gaze şi de ventilaţie.



	Grecia
	Sectorul include curăţarea generală a clădirilor de toate tipurile, spălarea ferestrelor, desfundarea coşurilor de fum , curăţarea conductelor de aer, a arzătoarelor, cazanelor şi cuptoarelor, dezinfecţie, fumigaţie şi curăţarea mijloacelor de transport. 

Serviciile de curăţenie furnizate la domiciliu, precum şi cele care utilizează aburul sau curăţarea prin sablare, sunt excluse.



	Irlanda
	În sectorul de curăţare sunt incluse următoarele subsectoare:

- curăţarea clădirilor cu spaţii în aer liber;

- curăţarea şantierelor şi a terenurilor ce aparţin întreprinderilor; 

- curăţarea faţadelor clădirilor;

- curăţarea produselor din materiale textile şi a covoarelor; 

- colectarea gunoiului.

Persoanele care desfăşoară activitatea de coşar trebuie să semneze Codul de Etică (CSAI) al asociaţiei de profil. Prin aceasta, specialiştii în domeniu se angajează să implementeze practicile şi tehnicile de siguranţă, respectă normele de construcţie, promovează educarea consumatorilor în ceea ce priveşte exploatarea coşurilor de fum şi a instalaţiilor de ventilare, depun eforturi pentru perfecţionarea continuă a tehnicilor şi abilităţilor, conform standardelor interne şi internaţionale în domeniu.  

Activităţile realizate de persoanele care desfăşoară activitatea de coşar sunt verificate de un inspector acreditat.



	Italia
	Baza legală de desfăşurare a activităţii este Legea nr. 82/1994 privind reglementarea activităţilor de curăţenie, dezinfecţie, deratizare şi canalizare. 

Ultimul acord naţional la nivelul industriei colective (2001) a introdus mai multe servicii de întreţinere, cum ar fi curăţarea faţadelor şi întreţinerea zonelor din jurul clădirilor, precum şi o varietate de servicii administrative, şi servicii legate de transport şi de catering. Cu toate acestea, nu sunt incluse canalizarea şi eliminarea deşeurilor, curăţarea străzilor şi serviciile de curăţare care privesc domeniul agriculturii.

Potrivit prevederilor Legii privind reglementarea activităţilor de curăţenie, dezinfecţie, deratizare şi canalizare, companiile implicate în acest gen de activităţi sunt înregistrate în Registrul companiilor aprobat la 20 septembrie 1934 sau conform prevederilor Legii nr. 443/1985 privind meşteşugurile, în cazul în care îndeplineşte condiţiile legale
. În această categorie sunt incluse şi firmele care asigură servicii de curăţare a coşurilor de fum.

Companiile menţionate mai sus trebuie să comunice la Camera de Comerţ, Industrie, Artizanat şi Agricultură sau la comisia provincială pentru meserii fiecare modificare a condiţiilor de desfăşurare a activităţii.



	Luxemburg
	Conform codului de clasificare a meseriilor, grupa 420-11 cuprinde:

 - curăţarea şi tratarea suprafeţelor exterioare ale clădirilor şi ale monumentelor; 

- curăţarea, dezinfecţia şi tratamentul unor suprafeţe ca: pardoseli, pereţi şi plafoane, ferestre, lămpi, instalaţii tehnice interne, sanitare, de încălzire şi de aer condiţionat, şi obiecte decorative; 

- curăţarea pavilioanelor de sport şi a spaţiilor, expoziţii, spitale, mijloace de transport şi semne de circulaţie.

Activităţile întreprinderilor de curăţare autorizate să opereze în Luxemburg sunt definite şi stabilite printr-un regulament al Marelui Ducat din anul 1994
. 



	Olanda
	Conform "Indicator Business Standard", întocmit de Camera de Comerţ a Olandei, care reprezintă clasificarea ierarhică a activităţilor economice, în funcţie de activitatea principală, activităţile de curăţare şi curăţenie au indicativul 812. Derivate din acest cod sunt:

- 8121 - activităţile de curăţenie generală a clădirilor;

- 8122 - alte activităţi de construcţie şi de curăţare desfăşurate la nivel industrial, în care sunt incluse şi persoanele care desfăşoară activităţi de montaj şi întreţinere a coşurilor de evacuare a gazelor de ardere; 

- 8129 - alte activităţi de curăţare/curăţenie.



	POLONIA


	Activitatea coşarilor se desfăşoară în baza unui Cod de etică
, care are la bază următoarele principii:

- principiul competenţei

Persoana care îşi desfăşoară activitatea în acest domeniu trebuie să-şi  menţină cunoştinţele şi aptitudinile profesionale la nivelul corespunzător stării actuale de dezvoltare tehnologică, privind protecţia mediului, protecţia împotriva incendiilor, etc.

- principiul responsabilităţii şi integrităţii

Coşarul trebuie să acţioneze întotdeauna în favoarea intereselor legitime ale clientului său şi să efectueze servicii profesioniste, în conformitate cu demnitatea şi reputaţia profesiei.

- principiul echităţii

Lucrările trebuie realizate cu toată răspunderea, fără a se aduce atingere reputaţiei sau intereselor celorlalţi.

- principiul relaţiilor cu clientul

- confidenţialitatea secretului profesional 

Persoana care îşi desfăşoară activitatea în acest domeniu trebuie să menţină confidenţialitatea, în special cu privire la datele aflate la locul de muncă despre client şi locuinţă, activele clientului, dispozitivele de securitate, obiectele de arhitectură, etc. 

- responsabilitatea faţă de societate

Coşarul trebuie să-şi desfăşoare activitatea având în vedere protejarea bunurilor clientului şi protecţia mediului.



	Portugalia
	Clasificarea activităţilor din economia naţională cuprinde totalitatea serviciilor de curăţare şi întreţinere, inclusiv cele privind coşurile de evacuare şi dispozitivele de ventilaţie.



	SLOVENIA
	În baza prevederilor Legii privind micile afaceri, Guvernul a adoptat o hotărâre care reglementează activităţile meşteşugăreşti. Art. 5 menţionează specializarea de curăţare a coşurilor de evacuare, verificarea cuptoarelor şi sobelor pe bază de combustibili lichizi, solizi şi gazoşi, precum şi verificarea, întreţinerea şi repararea ţevilor şi instalaţiilor de ventilaţie
.

Lista de programe educaţionale secundare relevante necesare pentru  efectuarea activităţilor meşteşugăreşti menţionate sunt stabilite de către Ministerul privind meseriile şi meşteşugurile.



	Spania
	Conform Institutului Naţional de Statistică (2003): activităţile de curăţenie/curăţare înglobează toate tipurile de clădiri, inclusiv birouri, fabrici, întreprinderi, clădiri oficiale şi rezidenţiale, cuprinzând inclusiv curăţarea coşurilor de fum, a şemineelor, cuptoarelor, incineratoarelor, boilerelor, dispozitive de ventilaţie şi ventilatoare.



	Suedia
	Curăţarea industrială cuprinde următoarele subcapitole:

- societăţi de curăţenie; 

- companii de dezinfectare; 

- coşari.

Asociaţia profesională a coşarilor este o structură care face parte din Asociaţia constructorilor. Aceasta gestionează activitatea tuturor persoanelor care îşi desfăşoară activitatea în domeniul curăţării şi inspectării coşurilor de evacuare, protecţiei împotriva incendiilor şi sistemelor de încălzire, ventilaţie şi protecţie mediului
.



	Marea Britanie
	Persoanele care exercită profesia de coşar trebuie să fie instruite în conformitate cu criteriile regulamentelor de profil, de către un centru de formare, acreditat de industrie. Aceste persoane trebuie evaluate în conformitate cu prevederile Codului naţional de practici şi standarde pentru industrie
.

Lucrările se efectuează conform Legii privind siguranţa şi sănătatea la locul de muncă. Deşeurile rezultate din activitatea de verificare, reparare, curăţare sunt transportate cu autorizarea autorităţilor locale, după obţinerea unei licenţe de transport a deşeurilor. 

Coşarii trebuie să aibă o asigurare obligatorie pentru accidente. 

La încheierea lucrărilor, calitatea acestora trebuie certificată. Lucrările sunt consemnate într-un registru, fiind păstrate o anumită perioadă de timp.



	UNGARIA


	În aprilie 2013 a intrat în vigoare Legea nr. 22/2013 prin care a fost înfiinţat Oficiul pentru Energie şi utilităţi publice, scopul legii fiind acela de a încuraja consumul eficient de energie, securitatea aprovizionării şi interesele consumatorilor.

Politica Guvernului vizează reducerea tarifelor de utilitate publică pentru gaz, electricitate, încălzire, apă, canalizare, colectarea deşeurilor şi curăţarea coşurilor.

După anul 1990, o gamă relativ largă de responsabilităţi a fost delegată autorităţilor locale. Printre serviciile de utilitate publică sunt şi cele de curăţare a coşurilor de evacuare şi întreţinerea sistemelor încălzire şi ventilaţie.

